62024TJ0614
ROZSUDOK VŠEOBECNÉHO SÚDU (prejudiciálna komora)
z 22. októbra 2025 (
*1
)
„Návrh na začatie prejudiciálneho konania – Harmonizácia daňových právnych predpisov – Smernica 92/83/EHS – Zosúladenie štruktúr spotrebných daní pre etanol a alkoholické nápoje – Spotrebné dane – Etanol – Oslobodenia od dane – Článok 27 ods. 1 písm. e) – Výroba esencií z etanolu na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu – Možnosť členských štátov upraviť tieto oslobodenia od dane podmienkami“
Vo veci T‑614/24,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Nejvyššího správního soudu (Najvyšší správny súd, Česká republika) zo 6. novembra 2024 a doručený Súdnemu dvoru 13. novembra 2024, ktorý súvisí s konaním:
AROCO spol. s r.o.
proti
Generálnímu ředitelství cel,
VŠEOBECNÝ SÚD (prejudiciálna komora),
na poradách v zložení: predseda komory S. Papasavvas, sudcovia T. Pynnä, J. Laitenberger, M. Stancu (spravodajkyňa) a I. Dimitrakopoulos,
generálna advokátka: M. Brkan,
tajomník: V. Di Bucci,
so zreteľom na to, že Súdny dvor 29. novembra 2024 postúpil návrh na začatie prejudiciálneho konania Všeobecnému súdu podľa článku 50b tretieho odseku Štatútu Súdneho dvora Európskej únie,
so zreteľom na oblasť uvedenú v článku 50b prvom odseku písm. b) Štatútu Súdneho dvora Európskej únie a vzhľadom na neexistenciu nezávislej otázky týkajúcej sa výkladu v zmysle článku 50b druhého odseku uvedeného štatútu,
so zreteľom na písomnú časť konania,
so zreteľom na pripomienky, ktoré predložili:
–
AROCO, spol. s r.o., v zastúpení: M. Vojáček, advokát,
–
česká vláda, v zastúpení: L. Březinová, M. Smolek a J. Vláčil, splnomocnení zástupcovia,
–
Európska komisia, v zastúpení: M. Björkland a J. Hradil, splnomocnení zástupcovia,
so zreteľom na rozhodnutie prijaté po vypočutí generálnej advokátky, že vec bude prejednaná bez jej návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu článku 27 ods. 1 písm. e) smernice Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje (Ú. v. ES L 316, 1992, s. 21; Mim. vyd. 09/001, s. 206).
2
Tento návrh bol podaný v rámci sporu, ktorého stranami sú spoločnosť AROCO, spol. s r.o., a Generální ředitelství cel (Generálne riaditeľstvo ciel, Česká republika) vo veci, v ktorej toto riaditeľstvo odmietlo oslobodiť od spotrebnej dane etanol nachádzajúci sa v esenciách predávaných touto spoločnosťou.
Právny rámec
Právo Únie
Smernica 92/83
3
Článok 19 ods. 1 smernice 92/83 uvádza:
„Členské štáty musia uplatňovať spotrebnú daň na etanol v súlade s touto smernicou.“
4
Článok 20 prvý odsek tejto smernice stanovuje:
„Na účely tejto smernice platí, že pojem ‚etanol‘ predstavujú:
–
všetky produkty so skutočným obsahom etanolu vyšším ako 1,2 % objemových percent etanolu, ktoré spadajú pod KN kódy 2207 a 2208, aj keď sú tieto produkty čiastočne produktmi spadajúcimi pod iné KN kódy [kombinovanej nomenklatúry uvedenej v prílohe I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), zmenenému vykonávacím nariadením Komisie (EÚ) 2015/1754 zo 6. októbra 2015 (Ú. v. EÚ L 285, 2015, s. 1) (ďalej len ‚KN‘)].“
5
Článok 27 uvedenej smernice v odseku 1 stanovuje:
„Členské štáty oslobodia produkty podliehajúce tejto smernici od zosúladenej spotrebnej dane za podmienok, ktoré stanovia na účely zabezpečenia správnej a čestnej [priamej – neoficiálny preklad] aplikácie týchto oslobodení od daní a na účely ochrany pred daňovými únikmi, pred vyhýbaním sa plateniu daní a pred ich zneužívaním:
…
e)
ak sa produkt používa na výrobu esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu;
…“
Smernica 92/12/EHS
6
Článok 24 smernice Rady 92/12/EHS z 25. februára 1992 o všeobecnom systéme, držbe, preprave a kontrole tovarov podliehajúcich spotrebným daniam (Ú. v. ES L 76, 1992, s. 1; Mim. vyd. 09/001, s. 179), zmenenej nariadením Rady (ES) č. 807/2003 zo 14. apríla 2003 (Ú. v. EÚ L 122, 2003, s. 36; Mim. vyd. 01/004, s. 335), stanovoval:
„1.   [Európskej komisii] pomáha výbor uvádzaný ako ‚Výbor pre spotrebnú daň‘.
…
4.   Okrem opatrení uvedených v odseku 2, výbor preskúma záležitosti vznesené jeho predsedom na základe svojej vlastnej iniciatívy alebo na žiadosť zástupcu členského štátu týkajúce sa uplatňovania ustanovení spoločenstva o spotrebných daniach.
…“
KN
7
Kapitola 22 KN obsahuje položky 2207 a 2208, ktoré znejú takto:
Číselný znak KN
Opis tovaru
…
…
2207
Etylalkohol nedenaturovaný s objemovým alkoholometrickým titrom 80 % vol alebo viac; etylalkohol a ostatné destiláty, denaturované, s akýmkoľvek alkoholometrickým titrom:
…
…
2208
Etylalkohol nedenaturovaný s objemovým alkoholometrickým titrom menej ako 80 % vol; destiláty, likéry a ostatné liehové nápoje:
…
…
8
Kapitola 33 KN obsahuje nasledujúce položky:
Číselný znak KN
Opis tovaru
…
…
3302
Zmesi vonných látok a zmesi (vrátane alkoholových roztokov) na základe jednej alebo niekoľkých týchto látok druhov používaných ako suroviny v priemysle; ostatné prípravky na základe vonných látok druhov používaných na výrobu nápojov:
3302 10
– Druhu používaného v potravinárskom alebo nápojovom priemysle:
– – Druhu používaného v nápojovom priemysle:
– – – Prípravky obsahujúce všetky ochucujúce prísady charakterizujúce nápoj:
…
…
Usmernenia prijaté na zasadaní 12., 13. a 14. novembra 2003
9
Podľa bodu 1 dokumentu Výboru pre spotrebnú daň, nazvaného „Usmernenia prijaté na stretnutí 12., 13. a 14. novembra 2003“ (dokument CED č. 458 z 19. novembra 2003), „delegácie takmer jednomyseľne súhlasia s tým, že oslobodenie od dane stanovené v článku 27 ods. 1 [písm.] e) smernice [92/83] sa uplatňuje od výroby alebo dovozu esencií pod číselnými znakmi KN 1302 1930, 2106 9020 a 3302, v znení platnom v čase prijatia týchto usmernení“.
České právo
10
Podľa § 3 písm. i) zákona č. 353/2003 Sb., o spotřebních daních (zákon č. 353/2003 o spotrebnej dani), v znení uplatniteľnom na spor vo veci samej, stanovuje:
„Na účely tohto zákona sa rozumie:
…
i)
užívateľom určitých výrobkov oslobodených od spotrebnej dane… právnická alebo fyzická osoba, ktorá prijíma a užíva… určité výrobky oslobodené od spotrebnej dane; užívatelia majú postavenie daňovníkov bez povinnosti registrácie.“
11
Ustanovenie § 71 ods. 1 písm. c) tohto zákona stanovuje:
„Od spotrebnej dane je tiež oslobodený etanol,
…
c)
v látkach určených na aromatizáciu
(1) nápojov, pričom obsah etanolu v týchto nápojoch nepresiahne 1,2 % objemových percent etanolu, alebo
(2) iných potravín s výnimkou výrobkov uvedených v položkách 2207 a 2208 [KN].“
12
V ustanovení § 72 ods. 1 uvedeného zákona sa uvádza:
„Užívateľ musí u osoby povinnej zaplatiť daň písomne uplatniť oslobodenie etanolu od spotrebnej dane uvedené v § 71 ods. 1 písm. a), c), d), f) alebo i) najneskôr pred uvoľnením etanolu do voľného daňového obehu osobou povinnou zaplatiť daň.“
Spor vo veci samej a prejudiciálne otázky
13
AROCO je obchodná spoločnosť založená podľa českého práva, ktorá vyrába aromatické látky, potravinárske farbivá a cukrovinkové prísady z etanolu. Predáva najmä esencie patriace do položky 330210 KN, ktoré obsahujú etanol (ďalej len „predmetné esencie“). Tieto esencie sú určené na ochucovanie potravín a nealkoholických nápojov a bežne sa používajú v malých fľaštičkách.
14
V nadväznosti na daňovú kontrolu daňová správa dodatočnými daňovými výmermi vydanými 25. mája 2021 uložila žalobkyni vo veci samej spotrebnú daň z etanolu nachádzajúceho sa v predmetných esenciách za zdaňovacie obdobie od januára 2016 do júna 2017 v celkovej výške 736155 českých korún (CZK) (približne 29988 eur), spolu s pokutou vo výške 147231 CZK (približne 5997 eur).
15
Daňová správa odmietla priznať žalobkyni vo veci samej oslobodenie od spotrebnej dane z etanolu nachádzajúceho sa v predmetných esenciách, ktorého sa táto žalobkyňa domáhala, z dôvodu, že tieto esencie boli predané nielen užívateľom v zmysle § 3 písm. i) zákona č. 353/2003 o spotrebnej dani, teda osobám, ktoré tieto produkty dostali a použili na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu, ale aj osobám, ktoré nemali postavenie užívateľov, najmä maloobchodným predajniam, ktoré následne predali uvedené esencie užívateľom.
16
Žalobkyňa vo veci samej podala proti dodatočným daňovým výmerom vydaným daňovou správou sťažnosť, ktorá bola zamietnutá.
17
Rozsudkom z 13. apríla 2023 Městský soud v Praze (Mestský súd v Prahe, Česká republika) zamietol žalobu podanú žalobkyňou vo veci samej proti tomuto zamietavému rozhodnutiu. Tento súd v podstate dospel k záveru, že oslobodenie od spotrebnej dane z etanolu nachádzajúceho sa v esenciách možno priznať len vtedy, ak sú tieto esencie predané užívateľom v zmysle § 3 písm. i) zákona č. 353/2003 o spotrebnej dani, z čoho vyplýva, že uvedené esencie ich nadobúdatelia ďalej nepredávajú, ale títo ich skutočne používajú na prípravu potravín alebo nealkoholických nápojov s obsahom etanolu neprekračujúcim hodnotu 1,2 % objemových percent etanolu. Okrem toho konštatoval, že toto obmedzenie oslobodenia od spotrebnej dane je zlučiteľné s cieľom smernice 92/83, keďže jeho cieľom je zabrániť daňovým únikom, vyhýbaniu sa dani alebo zneužitiu dane.
18
Žalobkyňa vo veci samej podala kasačný opravný prostriedok na Nejvyšší správní soud (Najvyšší správny súd, Česká republika), vnútroštátny súd, ktorý podal návrh na začatie prejudiciálneho konania.
19
V prvom rade tento súd vyjadruje pochybnosti o súlade českej právnej úpravy s právom Európskej únie. Uvádza, že článok 27 ods. 1 písm. e) smernice 92/83 bol prebratý do českého právneho poriadku v súlade s českým znením tohto ustanovenia, ktoré podmieňuje oslobodenie od spotrebnej dane z etanolu pridávaného do zložení esencií konečným použitím týchto esencií na prípravu alebo výrobu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu. V iných jazykových verziách tohto ustanovenia sa však príprava alebo výroba týchto potravín a nápojov považuje len za užívanie, na ktoré musia byť uvedené esencie určené na to, aby etanol, ktorý obsahujú, bol oslobodený od dane.
20
Uvedený súd vysvetľuje, že v rozsudku z 22. decembra 2022, Quadrant Amroq Beverages (C‑332/21, EU:C:2022:1031), Súdny dvor rozhodol, že oslobodenie od spotrebnej dane určuje konečné použitie etanolu a že v danej veci toto použitie pozostáva jednak z výroby esencií, ktoré samy obsahujú etanol, a jednak z výroby nealkoholických nápojov s obsahom etanolu neprekračujúcim hodnotu 1,2 % objemových percent etanolu. Na rozdiel od veci, v ktorej bol vyhlásený tento rozsudok, sa však v konaní vo veci samej nepreukázalo, že predmetné esencie boli skutočne použité na prípravu potravín alebo nealkoholických nápojov s obsahom etanolu neprekračujúcim hodnotu 1,2 % objemových percent etanolu. Vzniká teda otázka, či konečné použitie esencií obsahujúcich etanol na prípravu týchto potravín a nápojov môže predstavovať podmienku na účely oslobodenia od spotrebnej dane v zmysle článku 27 ods. 1 smernice 92/83.
21
V druhom rade za predpokladu, že by odpoveď na túto otázku bola kladná, sa vnútroštátny súd pýta, či podmienky oslobodenia stanovené českou právnou úpravou v rozsahu, v akom stanovujú oslobodenie od spotrebnej dane len vo vzťahu k osobám, ktoré majú postavenie prvých nadobúdateľov esencií pri ich odchode z režimu podmienečného oslobodenia od dane a v prípade ktorých sa preukázalo, že sami použili esencie na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu sú v súlade s článkom 27 ods. 1 smernice 92/83 odôvodnené konkrétnymi, objektívnymi a overiteľnými skutočnosťami, ktoré potvrdzujú existenciu vážneho rizika daňových únikov, vyhýbania sa plateniu daní alebo ich zneužívania, a ak tieto podmienky nejdú nad rámec toho, čo je nevyhnutné na dosiahnutie cieľa, ktorý sledujú, a to zabezpečiť správnu a priamu aplikáciu oslobodení od daní stanovených v tomto ustanovení a zabrániť daňovým únikom, vyhýbaniu sa plateniu daní a ich zneužívaniu. V tejto súvislosti uvádza, že používanie esencií sa svojou povahou veľmi ľahko zneužíva tým, že sa miešajú najmä s alkoholickými nápojmi. Okrem toho sa domnieva, že pojem „zneužitie“ by sa mohol vykladať extenzívne s prihliadnutím na kontext českej spoločnosti a jej vzťah k spotrebe alkoholu. Právny nástroj preberajúci článok 27 ods. 1 písm. e) smernice 92/83 by mal zabrániť nielen zneužitiu daňového systému používaním esencií na ochucovanie liehovín, ale aj nezákonnou výrobou liehovín.
22
Za týchto okolností Nejvyšší správní soud (Najvyšší správny súd) rozhodol prerušiť konanie a položiť Súdnemu dvoru tieto prejudiciálne otázky:
„1.
Je podmienenie oslobodenia esencií (etanolových esencií patriacich pod číselný znak KN 330210) tým, že tieto esencie boli preukázateľne použité na výrobu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu, a nie tým, že sú tieto esencie len na tento účel určené, zlučiteľné s povinnosťou členského štátu uplatňovať oslobodenie od dane stanovené v článku 27 ods. 1 písm. e) smernice [92/83]?
2.
Je členský štát podľa článku 27 ods. 1 smernice 92/83 oprávnený s cieľom zabezpečiť správne a priame uplatňovanie týchto oslobodení od dane a zabrániť daňovým únikom, vyhýbaniu sa plateniu daní a ich zneužívaním stanoviť podmienky uplatňovania oslobodenia od dane, ak z týchto podmienok vyplýva, že oslobodenia od dane sa môže domáhať len prvá osoba, ktorá esencie nadobudla pri ich uvoľnení z režimu podmienečného oslobodenia od dane a sama preukázateľne esencie použila na výrobu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu?“
O prejudiciálnych otázkach
O prvej otázke
23
Svojou prvou otázkou sa vnútroštátny súd v podstate pýta, či sa má článok 27 ods. 1 písm. e) smernice 92/83 vykladať v tom zmysle, že bráni vnútroštátnej právnej úprave, ktorá podmieňuje oslobodenie od spotrebnej dane z etanolu nachádzajúceho sa v esenciách patriacich do položky 330210 KN preukázaným použitím týchto esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu, a nie okolnosťou, že uvedené esencie sú na tento účel určené.
24
Smernica 92/83, ktorou sa zosúlaďujú štruktúry spotrebných daní z etanolu a alkoholické nápoje, v článku 27 ods. 1 písm. e) stanovuje, že členské štáty oslobodia produkty podliehajúce tejto smernici od zosúladenej spotrebnej dane za podmienok, ktoré stanovia na účely zabezpečenia správneho a priameho uplatňovania týchto oslobodení od daní a na účely ochrany pred daňovými únikmi, pred vyhýbaním sa plateniu daní a pred ich zneužívaním, ak sa produkt používa na výrobu esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu.
25
Z judikatúry Súdneho dvora vyplýva, že na každý výrobok patriaci do položiek 2207 a 2208 KN so skutočným obsahom alkoholu vyšším ako 1,2 % objemových percent etanolu sa vzťahuje pojem „etanol“ v zmysle článku 20 prvej zarážky smernice 92/83, aj keby bol súčasťou esencie patriacej do položky 330210 KN. Preto podľa článku 19 ods. 1 tejto smernice by takýto výrobok mal v zásade podliehať zosúladenej spotrebnej dani stanovenej uvedenou smernicou, avšak s výhradou oslobodení od dane stanovených v článku 27 ods. 1 tej istej smernice (rozsudok z 22. decembra 2022, Quadrant Amroq Beverages, C‑332/21, EU:C:2022:1031, bod 40).
26
V tejto súvislosti treba zohľadniť nielen znenie článku 27 ods. 1 písm. e) smernice 92/83, ale aj jeho kontext a ciele sledované právnou úpravou, ktorej je toto ustanovenie súčasťou (pozri v tomto zmysle rozsudky zo 17. novembra 1983, Merck_292/82, EU:C:1983:335, bod 12, a z 8. decembra 2022, Luxury Trust Automobil, C‑247/21, EU:C:2022:966, bod 47 a citovanú judikatúru).
27
V prvom rade, pokiaľ ide o znenie článku 27 ods. 1 písm. e) smernice 92/83, Súdny dvor už rozhodol, že tento článok nie je jednoznačný, keďže výraz „esencie na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu“ možno vykladať tak, že znamená, že na to, aby bol etanol obsiahnutý v esenciách oslobodený od dane, musia byť tieto esencie vyrobené na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu alebo sa musia skutočne použiť pre takýto prípravok (pozri v tomto zmysle rozsudok z 22. decembra 2022, Quadrant Amroq Beverages, C‑332/21, EU:C:2022:1031, bod 41).
28
V druhom rade, pokiaľ ide o kontext, do ktorého toto ustanovenie spadá, je potrebné poznamenať, že je súčasťou série povinných oslobodení od dane, ktoré sa vzťahujú na alkohol a alkoholické nápoje patriace do určitých osobitných kategórií, ktoré sú predmetom špecifického použitia.
29
Okrem toho z ustálenej judikatúry Súdneho dvora vyplýva, že okolnosťou, ktorá určuje oslobodenie od dane stanovené v uvedenom ustanovení, je konečné použitie etanolu (pozri rozsudok z 22. decembra 2022, Quadrant Amroq Beverages, C‑332/21, EU:C:2022:1031, bod 44 a citovanú judikatúru).
30
V prejednávanej veci vnútroštátny súd v podstate uvádza, že skutočné konečné použitie predmetných esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu nebolo preukázané, keďže tieto esencie žalobkyňa vo veci samej predala nielen užívateľom, ktorí sami používajú uvedené esencie pre takýto prípravok, ale aj subjektom, ktoré ich následne predávajú takýmto užívateľom.
31
V tomto kontexte treba pripomenúť, že Súdny dvor už rozhodol na jednej strane, že oslobodenie výrobkov, uvedených v článku 27 ods. 1 smernice 92/83, predstavuje zásadu a odmietnutie tohto oslobodenia výnimku, a na druhej strane, že možnosť priznaná členským štátom týmto ustanovením stanoviť podmienky na účely „zabezpečenia správnej a priamej aplikácie týchto oslobodení od daní a na účely ochrany pred daňovými únikmi, pred vyhýbaním sa plateniu daní a pred ich zneužívaním“, nemôže spochybniť bezpodmienečnú povahu povinnosti oslobodenia od dane upravenej uvedeným ustanovením (pozri rozsudok z 22. decembra 2022, Quadrant Amroq Beverages, C‑332/21, EU:C:2022:1031, bod 46 a citovanú judikatúru).
32
V treťom rade, cieľom sledovaným oslobodeniami upravenými smernicou 92/83 je najmä neutralizovať vplyv spotrebných daní z alkoholu ako medziproduktu používaného v zložení iných komerčných alebo priemyselných produktov (pozri rozsudok z 22. decembra 2022, Quadrant Amroq Beverages, C‑332/21, EU:C:2022:1031, bod 47 a citovanú judikatúru).
33
Navyše bod 1 dokumentu Výboru pre spotrebnú daň, nazvaný „Usmernenia prijaté na zasadnutí 12., 13. a 14. novembra 2003“, okrem iného uvádza, že delegácie členských štátov takmer jednomyseľne súhlasia s tým, že oslobodenie od dane stanovené v článku 27 ods. 1 písm. e) smernice 92/83 sa uplatňuje od výroby alebo dovozu esencií, ktoré patria najmä do položky 3302 KN.
34
Výklad, ktorý podmieňuje oslobodenie od spotrebnej dane z etanolu používaného v zloženiach esencií skutočným konečným použitím týchto esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu, môže pritom ohroziť cieľ spočívajúci v neutralizovaní vplyvu spotrebnej dane z etanolu ako medziproduktu používaného v zložení iných komerčných alebo priemyselných produktov. Keďže esencie určené na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu sa predávajú osobám, ktoré ich následne predajú osobám, ktoré ich používajú na takúto prípravu, etanol používaný v zložení týchto esencií podlieha spotrebnej dani napriek tomu, že sa skutočne používajú na takúto prípravu.
35
Vzhľadom na všetky predchádzajúce úvahy treba na prvú otázku odpovedať tak, že článok 27 ods. 1 písm. e) smernice 92/83 sa má vykladať v tom zmysle, že bráni vnútroštátnej právnej úprave, ktorá podmieňuje oslobodenie od spotrebnej dane z etanolu, ktorý sa nachádza v esenciách patriacich do položky 330210 KN preukázaným použitím týchto esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu, a nie okolnosťou, že uvedené esencie sú na tento účel určené.
O druhej otázke
36
Druhú otázku s prihliadnutím na odôvodnenie návrhu na začatie prejudiciálneho konania treba chápať tak, že bola položená len pre prípad, že by sa článok 27 ods. 1 písm. e) smernice 92/83 vykladal v tom zmysle, že dovoľuje podmieniť oslobodenie od spotrebnej dane z etanolu pridávaného do zložení esencií patriacich do položky 330210 KN preukázaným použitím týchto esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu.
37
Vzhľadom na odpoveď na prvú prejudiciálnu otázku nie je potrebné odpovedať na túto druhú otázku.
O trovách
38
Vzhľadom na to, že konanie pred Všeobecným súdom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Všeobecnému súdu a nie sú trovami uvedených účastníkov konania, nemôžu byť nahradené.
Z týchto dôvodov
VŠEOBECNÝ SÚD (prejudiciálna komora)
rozhodol takto:
Článok 27 ods. 1 písm. e) smernice Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje
sa má vykladať v tom zmysle, že:
bráni vnútroštátnej právnej úprave, ktorá podmieňuje oslobodenie od spotrebnej dane z etanolu, ktorý sa nachádza v esenciách patriacich do položky 330210 kombinovanej nomenklatúry nachádzajúcej sa v prílohe I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmeneného vykonávacím nariadením Komisie (EÚ) 2015/1754 zo 6. októbra 2015, preukázaným použitím týchto esencií na prípravu potravín a nealkoholických nápojov s obsahom etanolu neprekračujúcim hodnotu 1,2 % objemových percent etanolu, a nie okolnosťou, že uvedené esencie sú na tento účel určené.
Papasavvas
Pynnä
Laitenberger
Stancu
Dimitrakopoulos
Rozsudok bol vyhlásený na verejnom pojednávaní v Luxemburgu 22. októbra 2025.
Podpisy
(
*1
)	Jazyk konania: čeština.